# Γιάννα Αγγελοπούλου-Δασκαλάκη

### Από τη Βικιπαίδεια, την ελεύθερη εγκυκλοπαίδεια

Η Γιάννα Αγγελοπούλου-Δασκαλάκη (γεν. Ηράκλειο Κρήτης, 12 Δεκεμβρίου 1955) είναι ελληνίδα πολιτικός και επιχειρηματίας.

Αν και από φτωχική οικογένεια, τελείωσε με εξαιρετική επιτυχία το Α' Λύκειο Θηλέων του Ηρακλείου και σπούδασε νομικά στο Αριστοτέλειο Πανεπιστήμιο Θεσσαλονίκης. Παντρεύτηκε για πρώτη φορά τον επιχειρηματία Γιώργο Παρθένη και απέκτησε μαζί του μία κόρη.

Στα μέσα της δεκαετίας του 1980, άρχισε να ασχολείται με την πολιτική. Το 1986 γνωρίσθηκε με τον Μητσοτάκη, και έτσι τελικά κατήλθε υποψήφια στις δημοτικές εκλογές εκείνου του έτους και εκλέχθηκε στο Δημοτικό Συμβούλιο της Αθήνας με τον συνδυασμό του Μιλτιάδη Έβερτ. Το 1989 και το 1990, εκλέχθηκε βουλευτής της Νέας Δημοκρατίας στην Α' Εκλογική Περιφέρεια Αθηνών.

Το 1990 χώρισε από τον πρώτο της σύζυγο και παντρεύτηκε τον Θεόδωρο Αγγελόπουλο, γόνο γνωστής οικογένειας βιομηχάνων, με τον οποίο απέκτησε δύο ακόμα παιδιά: έναν γιο και μία κόρη. Λέγεται ότι η Ιωάννα Αγγελοπούλου-Δασκαλάκη γνωρίστηκε με τον δεύτερο σύζυγό της, όταν λιποθύμησε στα χέρια του τελευταίου κατά την διάρκεια μιας θείας λειτουργίας στο Φανάρι της Κωνσταντινούπολης [εκκρεμεί παραπομπή].

Το 1996, ορίσθηκε από τον τότε πρωθυπουργό Κώστα Σημίτη πρόεδρος της επιτροπής διεκδίκησης των Ολυμπιακών Αγώνων του 2004.

Στις 5 Σεπτεμβρίου του 1997, οι αγώνες ανατέθηκαν στην Αθήνα. Όμως, η Αγγελοπούλου-Δασκαλάκη δεν ορίσθηκε πρόεδρος της οργανωτικής επιτροπής. Μετά από πιέσεις της Διεθνούς Ολυμπιακής Επιτροπής, τον Μάϊο του 2000, η ελληνική κυβέρνηση άλλαξε την διοίκηση της οργανωτικής επιτροπής και η Αγγελοπούλου-Δασκαλάκη ορίσθηκε τελικά πρόεδρος της επιτροπής.

Η Αγγελοπούλου-Δασκαλάκη, κατά γενική εκτίμηση, ολοκλήρωσε το έργο της οργάνωσης και διεξαγωγής των Ολυμπιακών Αγώνων με επιτυχία. Ωστόσο, δεν έλειψαν και οι επικρίσεις για τις υπέρμετρες φιλοδοξίες της Αγγελοπούλου-Δασκαλάκη (το όνομά της είχε ακουστεί και ως πιθανή διάδοχος του Κωστή Στεφανόπουλου στην προεδρία της χώρας), την μεγαλομανία της (σε προσωπικό πάρτι που οργάνωσε για την επιτυχία των Ολυμπιακών Αγώνων έβαλε πυροτεχνήματα με αποτέλεσμα να πάρει φωτιά άλσος παρακείμενο στην οικία της) και, κυρίως, για την υπερχρέωση της Ελλάδας για την εκτέλεση πολυδάπανων έργων για την Ολυμπιάδα.

Η Αγγελοπούλου-Δασκαλάκη απασχολεί συχνά τις κοσμικές στήλες του Τύπου. Ο Κωνσταντίνος Αγγελόπουλος, αδελφός του συζύγου της, έχει ξεκινήσει μακροχρόνιο δικαστικό αγώνα κατά του ζεύγους Γιάννα - Θεόδωρος Αγγελόπουλος, εκτιμώντας ότι οι δύο τελευταίοι έχουν κατασπαταλήσει την περιουσία της οικογένειας Αγγελόπουλου με τον πολυδάπανο τρόπο ζωής που διάγουν.

Το 1994 διατέλεσε αντιπρόεδρος του πρυτανικού συμβουλίου της Σχολής Διοίκησης Τζών Κένεντυ στο Πανεπιστήμιο Χάρβαρντ των ΗΠΑ. Επίσης, το 1997 ορίσθηκε «Πρέσβης εκ Προσωπικοτήτων» της Ελλάδας.

Το 2006, αυτή και ο δεύτερος σύζυγός της εξαγόρασαν την εφημερίδα Ελεύθερος Τύπος.

## [Επεξεργασία] Εξωτερικές συνδέσεις

- «Γιάννα Αγγελοπούλου: Οι δρόμοι της φωτιάς» — Άρθρο της Σοφίας Γιαννακά στην εφημ. Το Βήμα, 17 Σεπτεμβρίου 2000.
- "'Mrs. A' saves the Olympics, challenges patriarchy" — Άρθρο από το MSNBC, 22 Αυγούστου 2004.
- «Ο πόλεμος των Αγγελόπουλων» — Άρθρο του Β. Νέδου στην εφημ. Το Βήμα, 5 Μαρτίου 2006.

Ανακτήθηκε από "http://el.wikipedia.org../../../%CE%B3/%CE%B9/%CE%AC/%CE%93%CE%B9%CE%AC%CE%BD%CE%BD%CE%B1_%CE%91%CE%B3%CE%B3%CE%B5%CE%BB%CE%BF%CF%80%CE%BF%CF%8D%CE%BB%CE%BF%CF%85-%CE%94%CE%B1%CF%83%CE%BA%CE%B1%CE%BB%CE%AC%CE%BA%CE%B7_817f.html"

Κατηγορίες: Άρθρα που χρειάζονται παραπομπές | Έλληνες πολιτικοί | Γεννήσεις το 1955

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Deutsch
- English
- Français
- Italiano
- Polski
- 中文